**TLAČOVÁ SPRÁVA**

BRATISLAVA, 12.10.2016

Asociácia pre kultúru, vzdelávanie a komunikáciu (ACEC)

**Prvý ročník European Roma Spirit Award 2016 pozná svojich laureátov**

Do prvého ročníka European Roma Spirit Award (ERSA) 2016, medzinárodného ocenenia aktivít a projektov, ktoré podporujú integráciu Rómov v Európe a prinášajú efektívne a fungujúce riešenia problémov rómskej komunity, sa zapojilo 23 európskych krajín. Nominovaných bolo celkovo 65 jednotlivcov, organizácií a projektov.

O laureátoch ocenenia European Roma Spirit Award 2016 rozhodla v pondelok 10.10. 2016 medzinárodná Odborná porota v zložení [**Ethel Brooks**](http://womens-studies.rutgers.edu/faculty/core-faculty/645-brooks-ethel) (Rutgers School of Arts and Sciences), [**Andrzej Mirga**](http://www.un.org/en/holocaustremembrance/docs/paper10_Bio.html) (Rómsky vzdelávací fond), **Michael Kocáb** (aktivista, Česká republika) a [**Mirjam Karoly**](http://www.romaspirit.eu/ersa-2016/jury-2/mirjam-karoly/) (Office for Democratic Institutions and Human Rights). Predsedníčkou medzinárodnej Odbornej poroty bola [**Věra Jourová**](http://ec.europa.eu/commission/2014-2019/jourova_en), eurokomisárka pre spravodlivosť, ochranu spotrebiteľa a rovnosť pohlaví.

Ocenenie European Roma Spirit Award 2016 si odniesla v kategórii Mimovládna organizácia rumunská agentúra „Impreuna“ Agency for Community Development Foundation nominovaná za projekt „Čím chceš byť keď vyrastieš“, ktorého cieľom je zlepšovať výsledky vzdelávania mladých Rómov.

Spoločnosť Roma Education Support Trust (REST) z Veľkej Británie si odniesla ocenenie v kategórii Spoločnosť, organizácia a zamestnávateľ za implementáciu programu „Every child matters: Enjuring High Quality Education for all“, prostredníctvom ktorého sa zlepšuje kvalita vzdelania rómskych študentov.

V kategórii obec a mesto si ocenenie prevzala slovenská obec Spišský Hrhov, ktorá podľa slov poslankyne európskeho parlamentu [Soraye Post](http://www.europarl.europa.eu/meps/sk/124997/SORAYA_POST_home.html) „*môže byť vzorom pre celú Európu*“. Starosta Vladimír Ledecký po svojom nástupe v roku 1998 založil obecný podnik, v ktorom zamestnal miestnych rómov a vďaka ktorému zveľadili celú dedinu. „*Ľudia v obci pochopili, že keď sa všetci spoločne podieľajú na riešení problémov žije sa všetkým lepšie,*“ povedal ocenený starosta obce Spišský Hrhov, Vladimír Ledecký.

Bronzovú skulptúru rúk, pevne držiacich srdce, si odniesla v kategórii Osobnosť Sampicha Souleiman z Grécka. Pochádza z obce Xanthi, kde zo 7000 obyvateľov je viac ako 3000 detí. V miestnej rómskej osade, kde sama vyrastala, zakladá školy a škôlky, aby deti ale aj ich matky dostali vzdelanie, ktorej sa jej samej v ich veku nedostalo. *„Bola som dieťaťom, ktorému zakázali chodiť do školy, musela som sa proti svojej vôli vydať v štrnástich. Tieto svoje skúsenosti som pretavila do pomoci deťom, aby k prežitiu nemuseli predávať kvety na ulici, ale aby si prostredníctvom vzdelania zabezpečili lepšiu budúcnosť,*“ povedala laureátka, Grékyňa Souleiman.

Ocenenie v kategórii Médiá si prevzal český mediálny portál Romea.cz za prinášanie spravodlivých a vyvážených informácií o Rómoch a za vytváranie mediálneho priestoru pre rómske témy.

Špeciálnu cenu In Memoriam získal prvý rómsky lekár v Československu, zakladateľ medzinárodnej únie Rómov a kandidát na Nobelovu cenu mieru Ján Cibuľa. *„Tento výnimočný slovák sa významne zaslúžil o postavenie rómskej menšiny a ich oficiálne uznanie,“* hovorí autorka myšlienky ocenenia Roma Spirit Ľubomíra Slušná-Franz, prezidentka ACEC.

 Galavečer prvého ročníka ocenenia European Roma Spirit Award 2016 sa konal v pondelok 10. októbra vo Veľkej Sále Slovenského Rozhlasu najmä vďaka podpore predsedu vlády Slovenskej republiky, Ministerstva práce, sociálnych vecí a rodiny SR, Úradu splnomocnenca vlády SR pre rómske komunity a ďalších osvietených partnerov a donorov.

Moderátorkou galavečera bola česká speváčka a herečka Emma Smetana. O kultúrny program sa postarali výnimoční hudobníci Sendreiovci s detským zborom Čercheňora, Solo Quartet hudobného dramaturga večera Slava Solovica a talentovaní Chalani z Chatrče. Program spestrila aj prehliadka nádherných šiat od návrhárky Moniky Vontszeműovej, v ktorých sa v úlohe modeliek predviedli, okrem iných, hudobníčka Silvia Šarköziová s dcérou Vanessou, speváčka Gitana, tanečníčka Alžbeta Ferencová, či primáška Barbora Botošová. Režisérom gala večera bol známy slovenský režisér Nikita Slovák.

Kontakt pre médiá:

Jana Michaleková

Asociácia pre kultúru, vzdelávanie a komunikáciu (ACEC)

michalekova@acec.sk

0908 956 732

*Asociácia pre kultúru, vzdelávanie a komunikáciu (ACEC) je mimovládna organizácia, ktorej poslaním je budovať porozumenie, podporovať medzinárodnú kultúrnu výmenu, prehlbovať vzdelávanie a vytvárať priestor na ďalšie pokračovanie vzájomnej komunikácie. Vo svojej vzdelávacej činnosti sa ACEC zameriava na prípravu a uplatňovanie vzdelávacích a osvetových programov pre sociálne slabé skupiny, prevažne programy zamerané na rómsku menšinu na Slovensku.*